**ԿՐԹՈՒԹԱՆ, ԳԻՏՈՒԹՅԱՆ, ՍՊՈՐՏԻ ԵՎ ՄՇԱԿՈՒՅԹԻ ՆԱԽԱՐԱՐՈՒԹՅՈՒՆ**

**«ԱՇՏԱՐԱԿԻ Ն. Սիսակյանի անվանN5 ավագ դպրոց»**

**Վերապատրաստող կազմակերպություն**

**Հայոց լեզու և գրականություն**

**Ավարտական հետազոտական աշխատանք**

**Թեմա՝ Հայրենիքի կերպարը Հովհաննես Թումանյանի ստեղծագործություններում**

**Ուսուցչուհի՝** Համբարյան Ցողիկ

Արագածոտնի մարզի Ծաղկահովիտի միջնակարգ դպրոց

**Ղեկավար՝** Կարինե Վահանյան

**Աշտարակ- 2021**

**Բովանդակություն**

**Ներածություն …………………………..………………………………………..3**

**Հայրենիքի կերպարը Հովհաննես Թումանյանի ստեղծագործություններում …………………………………....4**

**Եզրակացություն ……………………………………………………………….13**

**Օգտագործված գրականության ցանկ ………………………………………15**

 **Ներածություն**

Ավագ դպրոցում Հովհաննես Թումանյանի կյանքի և ստեղծագործության ուսումնասիրությանը հատկացված է տասնչորս դասաժամ:

Ուսուցման նպատակներն են՝ գրողի ապրած պատմական ժամանակա - շրջանի ընդհանուր բնութագրի իմացությունը և ներկայացնելու կարողությունը, հայ գրականության մեջ Թումանյանի տեղի և բերած նորության ընկալումն ու արժևորումը, նրա աշխարհայացքի, գրական սկզբունքների իմացությունն ու դրանց գեղարվեստական մարմնավորումը տեսնելու, գրական երկերի գաղափարական բովնադակությունը ընկալելու և բնորոշելու, մեկնաբանելու կարողության ու հմտության ամրակայումն ու խորացումը:

**Թեմայի արդիականությունը**

Թումանյանի ստեղծագործությունը, շնչելով ու ապրելով ազգային ոգով, դարձավ մեր ժողովրդի սրտից բխած խոսքը, իսկ նա՝ ամենաազգային, ամենաժողովրդական բանաստեղծը, իր ժողովրդի կենսագիրն ու ժամանակագիրը։

Թումանյանիստեղծագործությունը կարծես հայի կյանքի հանրագիտարան լինի, որից շատ բան կարելի է սովորել և քաղել հայ ժողովրդի վարքուբարքի, կենցաղի, սովորույթների, ազգային հոգեբանության ու մտածողության մասին։

Հայրենիքի թեմայի քննությունը Թումանյանի ստեղծագործություններում արդիա - կան նշանակություն ունի, քանի որ հնարավորություն է տալիս նոր ժամանակ - ների չափանիշներով վերլուծելու ազգային բազմաթիվ հարցեր, ինչպես նաև ամենայն հայոց բանաստեղծի հայրենասիրական գաղափարների վերլուծությամբ նպաստել հայրենասիրական դաստիարակության ամրապնդմանը:

**Հետազոտական աշխատանքի նպատակը և խնդիրները**

Ուսումնասիրության նպատակն է սովորեցնել և սերմանել հայրենասիրություն՝ «Հայոց լեռներում», «Հայրենիքիս հետ», «Հոգեհանգիստ» ստեղծագործությունների միջոցով և սերմանել ազգաին ոգի աշակերտների մեջ:

Խնդիրներն են՝ զարգացնել վերլուծական կարողություն և ուղղորդել վերլուծելու հայրենիքի կերպարը ստեղծագործութունների հիման վրա:

**Հայրենիքի կերպարը Հովհաննես Թումանյանի ստեղծագործություններում**

Ցանկացած մարդու համար իր հայրենիքը սկսվում է իր տնից, իր բակից, իր այգուց։ Հայրենիքը սկսվում է իր երկրի մի թիզ հողից, մի կում ջրից, մի հանդամասից, մի կտոր երկնքից։ Եվ ամենակարևորը` իր մայրենի լեզվից։ Եթե այս ամենը մարդը չի հասկանում, ապա «հայրենիք» հասկացությունը նրա համար կդառնա մի ինչ-որ անորոշություն:

Դպրոցը, ուսուցիչները, ծնողները պարտավոր են ձևավորել երեխաների հայրենասիրական զգացմունքները։ Պարտավոր են նրանց մեջ սերմանել հոգատար վերաբերմունք հայրենիքի պատմության, մշակույթի, հայրենիքում ապրող հարազատ ժողովրդի, ազգի ավանդույթների, սովորույթների նկատմամբ։ Անկախ տարիքից, հասարակության բոլոր անդամների մեջ պետք է սեր դաստիարակել հարազատ վայրերի, իրենց գյուղի, ավանի, քաղաքի, հայրենի բնաշխարհի նկատմամբ։

 Հետազոտական աշխատանքի շրջանակներում կուսումնասիրենք՝ հայրենիքի կերպարը Հովհաննես Թումանյանի ստեղծագործության մեջ և կփորձենք ցույց տալ, թե ինչ կտա աշակերտներին հետևյալ ուսումնասիրությունը:

Հայրենասիրական գործառույթի իրականացման առումով աշակերտները`

* կընդլայնեն Հայաստան աշխարհի, նրա հերոս զավակների մասին տեղեկությունների իմացությունը, կխորացնեն ճանաչողական հետաքրքրությունը հայրենի երկրի նկատմամբ,
* ձևավորված բարոյական արժեքները կօգտագործեն ինքնադաստիարակման նպատակով,
* կվերլուծեն բնագրի բովանդակությունը` արտահայտելով սեփական զգացմունքներն ու տպավորությունները:
* կմեկնաբանեն և իրենց վերաբերմունքը կարտահայտեն հայրենիքի, պատերազմի և խաղաղության վերաբերյալ(ստեղծագործական շարադրություն):
* կկարողանան կապեր գտնել բնագրի բովանդակության, նկարազարդման և սեփական կենսափորձի միջև[[1]](#footnote-1)(նկարազարդել բանաստեղծությունները) :

Հովհաննես Թումանյանի ստեղծագործությունների ուսումնասիրության նպատակը անհատին ոչ միայն գիտելիքներով զինելն է, այլև նրա մեջ բարոյական որոշակի հատկանիշներ` արժեքներ ձևավորելը,որը ի սկզբանե կրթության անքակտելի բաղադրիչն է եղել:

Ինչպես ամբողջ աշխարհում, Հայաստանում էլ այսօր արժեքային համակարգ ձրավորելը հասարակությանը հուզող խնդիրներից մեկն է: Մեզանում այդ ուղղությամբ ավանդաբար ընդունված է հետևյալ մոտեցումը. դպրոցն ու ծնողները փորձում են բարոյական ժառանգությունը փոխանցել նոր սերնդին` նրանց մեջ լավ արժեքներ սերմանելով և հաստատելով բարոյական հատկանիշների ճշմարտացիությունը:

Ամենայն հայոց բանաստեղծ. այս տիտղոսը հայ ազգը շնորհել էր ընտրյալ ու արժանավոր բանաստեղծին՝ հայ գրականության մեջ նրան առանձնացնելով որպես մեծություն:

Նա իր ստեղծագործությամբ գեղարվեստորեն ամփոփեց հայոց ամբողջ պատմությունը՝ այս առումով չունենալով հավասարը և իր նախորդներից, և ժամանակակիցներից։

Այս առումով էլ Թումանյանը եզակի է, անկրկնելի և անզուգական: Թումանյանը դարձավ այն մեծ, անընդգրկելի հոգևոր ավազանը, որի մեջ պետք է մկրտվեին իրենից հետո եկող գրական սերունդները։

Լինելով հայ գրականության բազմաժանր ու ժողովրդական բանաստեղծներից մեկը՝ Թումանյանը հեղաշրջող դեր կատարեց հայ բազմադարյան պոեզիայում: Նա ասպարեզ եկավ բախտորոշ մի ժամանակաշրջանում, երբ վճռվում էր ժողովրդի ճակատագիրը: Հայոց պատմության ոչ մի ուրիշ ժամանակ հույսերի այդքան մեծ վերելքներ ու վայրէջքներ, մեծ պատրանքներ ու առավել ևս մեծ անկումներ չի խտացնում, որքան Թումանյանի ապրած ժամանակաշրջանը՝ 19-րդ դարի վերջին և 20-րդ դարի առաջին երկու տասնամյակները:

Թումանյանը եղավ այդ ամենի ականատեսն ու մասնակիցը: Նրա գիտակցական կյանքը շուրջ մեկ տասնամյակ անցավ հրդեհների մեջ: Բանաստեղծն այրվում էր իր ժողովրդի ճակատագրով ու ցավերով: Եվ այդ մեծ վշտից ծնվում են բանաստեղծական հետևյալ տողերը.

**Գալիս եմ, բայց ոչ ուրախ երգերով**

**Քո ծաղիկներին ծաղիկ ավելցնեմ,**

**Այլ դառն հեծության հառաչանքներով**

**Էդ անդընդախոր ձորերըդ լըցնեմ: (հ. II, էջ 157)**[[2]](#footnote-2)

Օգտվելով ժողովրդական բանահյուսության խորքերից, նյութ քաղելով հազարամյա հոգևոր գանձերից, մաքառումներից ու հայ մարդու երազներից՝ Թումանյանն ստեղծել է մեր առասպելական հայրենիքի կերպարը, նրա գեղարվեստական պատմությունը՝ նշելով նրա անցած ու անցնելիք ճանապարհը: Նա այսպես մեկնաբանեց ազգային բանաստեղծի կոչումը. <<Բոլորը հաստատ միայն մի բան գիտեն, որ ունեն մի թշվառ հայրենիք, բայց թե ի՞նչ բան է այդ հայրենիքը, ինչի՞ մեջ է նրա թշվառությունը, ինչպե՞ս են ապրում, ինչպե՞ս են խոսում, լալիս, ուրախանում և այլն, նրա ժողովրդին, ահա՜, այդ է հարկավոր, այդ առավելությունները, այդ հատկությունները միայն կարող են նրան ձեռնադրել հայոց բանաստեղծ…>>2:

Ստեղծագործական կյանքի առաջին շրջանում Թումանյանն իր նախորդ - ների նմանողությամբ քիչ տողեր չէր նվիրել հայրենիքին, ազգային ազատագրության գաղափարին:

Այդ նմանողական բանաստեղծություններին աստիճանաբար փոխարինում են ինքնուրույն ու ինքնատիպ շերտերով ստեղծագործությունները:

Դեռևս 1890-ական թթ. բանաստեղծի հռչակած թևավոր կոչը՝ «Դեպի ժողովուրդը, դեպի բնությունը, հայոց գրողներ», դարձավ նրա ամբողջ ճանապարհի ուղեցույցն ու նշանաբանը: Սրանից շեղվող կամ, առավել ևս, սրան հակասող որևէ տող անհնարին է գտնել Թումանյանի ժառանգության մեջ: Թումանյանն ավելի ամբողջական, ավելի համապարփակ, քան իր նախորդներից որևէ մեկը, դարձավ իր ժողովրդի կենսագիրը, վարքագիրը և ժամանակագիրը միաժամանակ։

Հայրենիքի հավաքական պատկերի մասին Թումանյանի անհանգիստ հոգու մտորումները, սկսած «Երկու սև ամպ» բանաստեղծությունից, դրանից առաջ և հետո գրած բանաստեղծություններից, պոեմներից ու բալլադներից մինչև քառյակները, հանգում են ճշմարտության որոնմանը, անձնական վշտի պատկերումից գնում դեպի մեղքեր չգործած իր ժողովրդի հալածականության պատճառների քննությունը:

**Ձեզ ո՞վ հալածեց, ո՞ր դաժան քամին,**

**Ո՞ր չար թըշնամին –**

**Շընչում է մըրրիկն իմ անուշ հովտում,**

**Թոշնել են վաղուց ծաղկունքն իմ սիրած.**

**Ձըմեռն է այնտեղ, ձմեռ՝ իմ սըրտում,**

**Ծաղիկ ու ցընորք - բոլորը կորած...**[[3]](#footnote-3):

Հայրենի երկրից եկող անամոք վիշտը հանգիստ չի տալիս բանաստեղծին և ընդհանուրի ցավով մտահոգ թշվառության ու թախծի երգիչը ամենուրեք տես - նում է տխուր ավերակներ և «ցավալուր հեծության ձայներ»:

«Հայոց վիշտը», «Հայոց լեռներում», «Հայրենիքիս հետ», «Մեր ուխտը» և մի շարք այլ բանաստեղծություններում Թումանյանը տալիս է ոչ միայն հայրենիքի հալածական վիճակի, այլև ժողովրդի անցած դարավոր դժվարին ճանապարհի գեղարվեստական պատկերը, նրա պատմությունն ու այդ պատմության փիլիսոփայությունը:

Այդտեղ բանաստեղծը ներկայացնում է մի շարք խորհրդանիշներ՝ լույս, հույս, կանաչ, սուգ և այլն, որոնց միջոցով վեր է հանում ժողովրդի անդուլ ընթացքը դեպի լույս ու փրկություն:

Թումանյանի քնարերգության հերոսը հայրենիքում ժողովրդի ցավերով տառա - պող մարդն է, սովորական հայ մարդը՝ իր առօրյայով ու կենցաղով, իր հոգսերով ու կյանքով:

Բանաստեղծի հայրենասիրական քնարերգության էջերում առանձնանում է «Հայրենիքիս հետ» բանաստեղծությունը: Այս ստեղծագործությունը գրվել է 1915 թվականին: Հայացքը անհայտին հառած ու տիեզերքում թափառող, սիրտ ու միտք ունեցող բանաստեղծը միշտ իր ժողովրդի հետ է, նրա սիրտը մղկտում է ժողովրդի թառանչից աղեկեզ: Բանաստեղծը նկարագրում է սև ու սուգի հովիտ դարձած հայրենիքը, նրա գաղթական զավակներին, որոնց շարքերը ուժասպառ են, գյուղերն ու շեները՝ դատարկ: Ջարդարար ոհմակները տրորում են հայրենիքի ծաղկավառ դաշտերը, դրա համար էլ երգերը խեղճ ու լալկան են հնչում, մարդկանց հայացքները անժպիտ դառնում: Նույնիսկ այս պայմաններում հայ ժողովրդի ցավով տառապող բանաստեղծը հուսալքության խոսք չի ասում իր զարկված ու զրկված, որբի ու ողբի հայրենիքին: «Հայրենիքի հետ» բանաստեղծությունն ունի յուրօրինակ կառուցվածք: Բանաստեղծության յուրաքանչյուր տուն մեր պատմության ու գոյափիլիսոփայության մի յուրօրինակ խտացում է՝ ընդհանրացնող երկտողով:

Ամեն տուն վերջում այդ երկտողն ունի՝ երկու բառի փոփոխությամբ, որոնք ներքին հանգ կազմելով՝ ապահովում են զգացմունքների ու տրամադրությունների որոշակի ընթացք՝ հայրենիքի ողբերգության հանդեպ բանաստեղծի անափ վշտից մինչև բացառիկ լավատեսություն:

Այսպես՝ առաջին երկու տներում ողբերգականն արտահայտվում է. «Զարկվա՜ծ հայրենիք, Զրկվա՜ծ հայրենիք» տողերով, իսկ երրորդ և չորրորդ տների վերջում հնչում են «Լույսի՜ հայրենիք, Հույսի՜ հայրենիք» և «Իմ նո՜ր հայրենիք, Հըզո՜ր հայրենիք» տողերը, որոնք հայրենիքի կենսունակ ուժերի համախմբման, նրա վերածնության ու հարատևության լավատեսական արտահայտությունն են:

**Վաղուց թեև իմ հայացքը Անհայտին է ու հեռվում**

**Ու իմ սիրտը իմ մըտքի հետ անհուններն է թափառում,**

**Բայց կարոտով ամեն անգամ երբ դառնում եմ դեպի քեզ՝**

**Մըղկըտում է սիրտըս անվերջ քո թառանչից աղեկեզ,**

**Ու գաղթական զավակներիդ լուռ շարքերից ուժասպառ,**

**Ե՜վ գյուղերից, և՜ շեներից' տըխո՜ւր, դատարկ ու խավար,**

**Զարկվա՜ծ հայրենիք,**

**Զըրկվա՜ծ հայրենիք: (հ. I, էջ 149)**[[4]](#footnote-4)

Բանաստեղծը հավատում է, որ իր ժողովուրդը չարաղետ տանջանքներում խորհում է այն մեծ խոսքը, որն ասելու է աշխարհին: Հայրենիքի կենսունակ ուժերի համախմբման, նրա վերածնության ու հարատևության լավատեսական խոսքով է ավարտվում բանաստեղծությունը.

**Ու պիտի գա հանուր կյանքի արշալույսը վառ հագած**

**Հազա՜ր-հազար լուսապայծառ հոգիներով ճառագած,**

**Ու երկնահաս քո բարձունքին, Արարատի սուրբ լանջին, Կենսաժըպիտ իր շողերը պիտի ժըպտան առաջին,**

**Ու պոետներ, որ չեն պըղծել իրենց շուրթերն անեծքով,**

**Պիտի գովեն քո նոր կյանքը նոր երգերով, նոր խոսքով,**

**Իմ նո՜ր հայրենիք,**

**Հըզո՜ր հայրենիք... (հ. I, էջ 150)**[[5]](#footnote-5)

Պիտի ապրի Հայաստանը, պիտի գա հույսի ու լույսի հայրենիքը, հանուր կյանքի արշալույսը, ու իրենց շուրթերը դեռ անեծքով չպղծած պոետները պիտի գովեն նրա փառքը նոր երգերով, մոր խոսքով:

«Հայոց լեռներում» բանաստեղծությունը հայոց պատմության, հայի անցած կյանքի նկարագրությունն է, ուր խտացված են մեր ժողովրդի դարավոր մաքառումները:

Հայոց պատմությունը եղել է խավար գիշերների, թալանի ու կողոպուտի մի դժվարին ճանապարհ:

Ուսուցչի ուղղորդմամբ և հնարավորինս ոչ ուղղակի օգնությամբ սովորողները կստեղծեն Հովհ. Թումանյանի գրական դիմանկարը՝ խոսքային շարադրանքի կամ համակարգչային էջի տեսքով, կկատարեն հետազոտական, ստեղծագործական,նախագծային աշխատանք, ինչը կներկայացնեն ռեֆերատների, զեկուցումների, հաղորդումների տեսքով: Ինչպես նաև անպայման կկատարեն բառային ու բառարանային տարբեր աշխատանքներ՝ Հովհ. Թումանյանի ստեղծագործական հարուստ լեզվի և ոճի հարցերն ուսումնասիրելու նպատակով, այդ թվում՝ հոմանիշների, հականիշների, հնաբանությունների, դարձվածքների, հարադրությունների, օրհնանքների ու անեծքների շուրջ:

Հովհաննես Թումանյանի ողջ ստեղծագործությունը սեր է, սեր դեպի հայրենիքը՝ հայրենիքը և ժամանակը, հայրենիքը և պատմությունը, հայրենիքը և եղեռնը, հայրենիքը և գաղափարախոսությունը, հայրենիքը և նրա ապագան… Այն մնում է հաստատուն մեծություն, և ամեն ինչ հոլովվում է նրա շուրջը:

Կա հայրենիք, և կա այդ հայրենիքի պատմությունը՝ ըստ էության հայրենիքի ստվերը: Անգոh կամ խեղճ է ոչ թե հայրենիքը, այլ այդ ստվերը, որ ավերակից ու պարտություններից զատ ոչ մի հիշատակ չի թողել հայոց քարավանի` <<շփոթ, սոսկահար, թալանված, ջարդված ու հատված-հատված>> ընթացքում, այդ իսկ պատճառով մնացել է<< մորմոքը նաիրյան…>>:

Հովհ. Թումանյանի ծննդավայրը՝ Լոռին, բանաստեղծական երկիր է և բանաստեղծների երկիր, և հայոց բանաստեղծության մեծ հանճարը պատմական Հայաստանի գավառներից այս անգամ էլ Լոռու Դսեղ գյուղի քահանա Տեր-Թադևոսի անդրանիկ որդուն ընտրեց: Յուրաքանչյուր ազգ ունի իր ազգային մեծությունը, հանճարը, որն աղոթք է դառնում այդ ժողովրդի շուրթերին ու մահանում նրա հետ: Այդպիսին է Պուշկինը ռուսների, Թումանյանը՝ հայերի համար, որովհետև դարձավ հայ ժողովրդի <<ազնիվ>> կենսագիրն ու իրավամբ օծվեց Ամենայն հայոց բանաստեղծ:

Թումանյանը ծնվել էր մի ընտանիքում, որի նախահայրերը եղել են գյուղի տերեր, կռիվների մեջ կոփված կտրիճ մարդիկ, Լոռվա ձորերի քաջ որսորդներ ու ասպետներ: Թումանյանի նախապապերը, սերելով հայոց պատմության էջերում իրենց բազում սխրագործություններով հռչակված Լոռու Մամիկոնյաններից, եղել են քաջ, խիզախ մարդիկ, պատմության մեջ հայտնի են եղել շինարարական գործերով: Այդ տոհմի արժանավոր զավակն է եղել Հովհաննես Թումանյանը:

<<Գրողին ճանաչելու համար պետք է լինել նրա ծննդավայրում>>, - գրել է Գյոթեն:

Հեքիաթի է նման Թումանյանի ծննդավայրը՝ Լոռին: Գանգրահեր անտառները, խոր ձորերը, միգապատ լեռներն ու քարափները ստեղծում են կախարդական պատկեր, և թվում է, թե այրերը լեցուն են դևերով ու չարքերով, գետերը՝ ջրահարսերով:

Ու մի դյութիչ մեղեդի թևածում է այս աշխարհի վրա:

Պատմական հարուստ անցյալ ունեցող Լոռին մի գեղեցիկ ու անառիկ լեռնագավառ է, որը հնում ապահով ամրոցի դեր է կատարել շրջանի բնակիչների համար: Լոռու հիասքանչ բնությունն էլ կատարում է հանճարի մկրտությունը:

Մի առիթով Ավ. Իսահակյանը ասել է. <<Լոռում Օհաննեսն իր տարերքի մեջ էր: Այս հոյակապ բնության մեջ, այս՝ ավանդություններով, առասպելներով, հիշատակներով լի չքնաղ սարերում ու ձորերում նա բազմապատկվում էր կյանքով… Օհաննեսն իր բոլոր հոգով, իր հոգու բոլոր կրքով ու կրակով սիրում էր Լոռին…>>2:

Գեղատես ու կուսական Լոռին իր մարդկանցով, բնությամբ, բարքերով առանցքային դեր է խաղացել բանաստեղծի ստեղծագործական կյանքում, դարձել հայրենիքի ու հայրենասիրության խորհուրդն ու խորհրդանշանը[[6]](#footnote-6):

**Եզրակացություն**

Մատաղ սերնդին ազգային արժեհամակարգով զինելու գործում կարևոր դեր է խաղում հայրենասիրական դաստիարակությունը, որով սերմանվում է հայրենիքի հանդեպ սեր և նվիրվածություն, երկրի առաջընթացին սեփական ջանքերով նպաստելու ձգտում:

Այսպիսով՝ կարելի է եզրակացնել, որ.

* աճող սերնդի հայրենասիրական դաստիարակության հիմնահարցը հրատապ է մարդկային հասարակության զարգացման բոլոր փուլերում:

Ներկայումս, մեր հասարակության կյանքի բոլոր ոլորտներում արմատա - կան վերափոխումների հետ կապված, հիմնահարցը հատուկ նշանակություն է ձեռք բերում: Քաղաքականության, տնտեսության, կրթության մեջ տեղի ունեցող փոփոխությունները պահանջում են «հայրենասիրություն» հասկացության էության և բովանդակության հատուկ վերլուծություն:

* հայրենասիրության բազմակողմանի վերլուծությունը հիմք է տալիս առանձնացնեու նրա կառուցվածքում մի քանի բաղադրիչ տարրեր՝ մտավոր, հուզակամային և գործնական:

Այդպիսի մոտեցումը թույլ է տալիս հայրենասիրական դաստիարակու - թյունը դիտել որպես մանկավարժների և սաների փոխգործակցության գործընթաց, որն ուղղված է հայրենասիրական զգացմունքների զարգացմանը, հայրենասիրական համոզմունքների և սաների հայրենասիրական կայուն վարքագծի ձևավորմանը:

Այսպիսով, հայոց ազգային գիտակցության հիմքը հայրենիքի գաղափարն է, որ հետևողական հաջորդականությամբ արծարծվել է մեր պատմության բոլոր փուլերում:

Դա ,ըստ ամենայնի ,պայմանավորված է հայ ժողովրդի պատմական ճակատագրով, որը միշտ խնդիր է ունեցել պաշտպանելու հայրենիքը, պահպանելու ժողովրդին, նրա լեզուն և մշակույթը:

Թումանյանի ստեղծագործությունը մարմնավորեց մարդասիրականը, ճշմարտացին, համամարդկայինը և գեղեցիկը: Նա յուրովի կերտեց հայրենիքի ու ժողովրդի կերպարը:

Ողջ հայ գրականության պատմության մեջ թերևս հաշված գրողներ կան, որ այս կամ այն կերպ չեն անդրադարձել հայրենիքին կամ հայրենասիրության գաղափարին: Եվ գրողներ էլ կան, ում ստեղծագործությունն արյուն ու ավիշ է ստանում հայրենիքից և նրա պատմությունից: Հովհ. Թումանյանը վերջիններիս հետ է:

**Օգտագործված գրականության ցանկ**

1. Թումանյան Հ., Երկերի ժողովածու, հ. 2, Երևան 1969
2. Թումանյան Հ., Երկերի լիակատար ժողովածու, հ. 1, Երևան 1988
3. Մ. Մկրյան., Հովհ. Թումանյանի ստեղծագործությունը, <<Սովետական գրող>>, Երևան 1981
4. Лепелетье Л.И., План национального воспитания // Педагогические идеи великой французской революции. Пер. с фр., М.: Работник просвещения 1926
1. Տե'ս, Лепелетье Л.И., План национального воспитания // Педагогические идеи великой французской революции. Пер. с фр., М.: Работник просвещения 1926, с. 246-267: [↑](#footnote-ref-1)
2. Տե'ս, Թումանյան Հ., Երկերի ժողովածու, հ. 2, Երևան 1969, էջ 157: [↑](#footnote-ref-2)
3. Տե'ս, Թումանյան Հ., Երկերի ժողովածու, հ. 2, Երևան 1969, էջ 159: [↑](#footnote-ref-3)
4. Տե'ս, Թումանյան Հ., Երկերի լիակատար ժողովածու, հ. 1, Երևան 1988, էջ 149: [↑](#footnote-ref-4)
5. Տե'ս, Թումանյան Հ., Երկերի լիակատար ժողովածու, հ. 1, Երևան 1988, էջ 150: [↑](#footnote-ref-5)
6. Տե'ս, Մ. Մկրյան., Հովհ. Թումանյանի ստեղծագործությունը, <<Սովետական գրող>>, Երևան 1981, էջ 18-21: [↑](#footnote-ref-6)